Gandia reconeixerà Antonia Estrugo, Raquel Llopis i Emiliana Gila en l'Homenatge a les dones
19 febrer 2025

## Gandia reconeixerà Antonia Estrugo, Raquel Llopis i Emiliana Gila en l'Homenatge a les dones19 febrer 2025Última actualització: 24 febrer 2025

![](../gestion/img/780fcf3b510872526d591125d6edaf606dc40790902448db59349f401d2fb644.png)  
  

L'Ajuntament de Gandia va acollir ahir una nova reunió del Consell de les Dones, on es van triar les tres protagonistes de l’"Homenatge a les dones". Un acte que se celebrarà el pròxim 28 de febrer al Teatre Serrano a partir de les 19 hores, i que reconeixerà la labor i trajectòria d’Antonia Estrugo, Raquel Llopis i Emiliana Gila.

L’alcalde de Gandia, **José Manuel Prieto**, ha remarcat que des d’este Ajuntament “_continuarem posant en valor a totes les dones de la ciutat que donen la cara dia a dia per a mantindre, afermar i augmentar els drets de les dones_”. Així, ha felicitat les tres dones homenatjades enguany per la seua implicació en la ciutat en distints àmbits i per ser un estímul per a altres dones. “_És de justícia visibilitzar a totes aquelles dones compromeses i lluitadores de la ciutat_”.

  
La regidora d’Igualtat, **Maribel Codina**, ha explicat que les candidatures van ser sotmeses a votació de les integrants del Consell. “T_otes són referents a la nostra ciutat, però 3 han sigut les designades per a ser les protagonistes d’este acte, que s’emmarca dins de la programació preparada amb motiu del 8 de març, Dia Internacional de la Dona_”.  
“Hem de recordar que encara és necessari commemorar este dia perquè, malgrat tot, continua existint una important desigualtat entre homes i dones”, ha declarat.

Durant l’acte, les tres rebran un merescut homenatge en un teatre que, una vegada més, es quedarà xicotet per a reconéixer la labor de la dona en la societat gandiana.

   
**Sobre les dones reconegudes**  
**Emiliana Gila Motos**  
Nascuda a Villanueva de la Fuente fa 78 anys, Emiliana es va traslladar a Gandia sent jove. Va construir la seua vida al barri del Raval, on va formar una família i va treballar en el negoci familiar "Frutas Amador". En 2005, va descobrir la seua passió per l’escriptura, malgrat haver deixat l’escola als 8 anys. Es va esforçar per aprendre i va publicar la seua obra ‘L’Alba em va despertar’ en 2017. Amb un esperit lluitador i optimista, ha sigut un pilar en la seua comunitat, contribuint a associacions del barri del Raval i activitats diverses.

  
**Antonia Estrugo Carbonell**  
Nascuda a Gandia, Antonia va estudiar Batxillerat i un Màster en Direcció Comercial. En 1984, després de la sobtada mort del seu espòs, es va fer càrrec del negoci familiar en el sector de la construcció. Amb determinació, va superar desafiaments financers i empresarials, formant-se en gestió per a dirigir la seua empresa amb èxit. El seu emprendiment va créixer i va fundar Fustabloc, posicionant-lo en el mercat internacional. Amb esperit solidari, va ajudar altres empresaris i va ocupar càrrecs en Fira València i associacions empresarials. Va liderar la creació de l’Associació d’Empresaris de la Safor (AES) i la Federació d’Associacions Empresarials de la Safor (FAES). En 2004, va cofundar la Federació de Polígons Empresarials Valencians (FEPEVAL), consolidant-se com a referent en el sector. La seua trajectòria va ser reconeguda en 2007 amb el Premi a la Trajectòria Empresarial de FAES.

  
**Raquel Llopis Morell**  
Raquel pertany a la tercera generació de pescadors de la seua família i va ser pionera a Oliva en obtindre el títol de patrona de vaixell de pesca. Juntament amb la seua cosina, va treballar en l’única embarcació del Mediterrani tripulada només per dones. Va ser fundadora i presidenta de l’Associació dones de la mar (ADOMAR), a més de participar en la Xarxa Espanyola de Dones en el Sector Pesquer i en la plataforma europea AKTEA. També va formar part de la directiva de l’Associació Nacional de Dones de la Pesca (ANMUPESCA), promovent la visibilitat i el paper de les dones en la pesca. Ha representat el sector en congressos nacionals i europeus. Actualment, lidera el projecte A so de mar, on ensenya tècniques de pesca artesanal a estudiants de primària i secundària, fomentant el coneixement i respecte per l’ofici. La seua labor ha contribuït a la igualtat i al reconeixement de la dona en la indústria pesquera.